钦定古今图书集成/明伦汇编/宫闱典/第073卷 > 《拟册皇太子文》刘禹锡
## 钦定古今图书集成/明伦汇编/宫闱典/第073卷 > 《拟册皇太子文》刘禹锡

维某年月日，皇帝若曰：“於戏！《易》云：‘明两作离。大人以
继明，照于四方’。”盖所以毓其明德，继于正体。邦本由
是固，万方由是宁。粤祖宗之阐帝业，亦莫不由此而
继于明德。肆予一人，绪承大宝，纂奉丕构，惧有失坠，
以贻先帝之羞。永怀主器，以继明用，副予不德。咨尔
元子王某，袭列圣之资，体健行之质。吹铜禀异，辨日
耀奇，早习德成，克敬师保，事业可大。和顺积中，天纵
温文，生知孝悌。洎分茅土，望出东平，符彩昭彰，礼乐
文错。固可正位重震，为天下之储君。人神叶从，德任
相称，仰稽令典，光载盛仪。是用册命尔为皇太子。往
钦哉！夫富贵莫大于家天下，忠孝莫大于敬君亲。俟
尔一人，贞于万国。必咨正事，必近正人必杜，逸游必
乐。善道，求谏如不及，恶佞如探汤。懋尔厥修，惟怀克
和，以贰于朕躬，无忝祖宗之烈。可不慎欤！